Varme fra jordens indre, som uafbrudt strømmer ud mod jordoverfladen og opvarmer vandet få kilometer under vores fødder, har potentiale til at blive en stor del af den danske fjernvarmeforsyning fremover.

Den såkaldte geotermiske energi er i fokus på et anlæg i Thisted, som nu står færdigt, efter en opgradering.

Dermed kan byens borgere bruge det varme vand fra undergrunden til at varme det vand op, som løber ud i fjernvarmenettet.

Den geotermiske energi kan ses som en vedvarende energikilde og har ifølge GEUS, De Nationale Geologiske Undersøgelser for Danmark og Grønland, potentiale til at udgøre en stor del af den danske fjernvarmeforsyning fremover.

Læs også : Politikere: Vand fra undergrunden kan blive fremtidens energikilde

Ved at kortlægge den danske undergrund ganske nøje og dermed redegøre for, hvilke områder der har potentiale for at udvinde geotermisk energi, ser afdelingsleder hos GEUS, Lars Henrik Nielsen, positivt på fremtiden:

- Interessen for geotermi i Danmark er stærkt stigende. Vi ser en begyndende interesse fra industriens side, så det er ikke kun de eksisterende fjernvarmeselskaber, som ser på det. Jeg tror, vi kommer til at se en række anlæg i den kommende tid, siger han til DR.

Afdelingslederen hos GEUS tilføjer, at geotermi er en vedvarende energikilde, som er både CO2-neutral og grøn.

Geotermisk energi Geotermisk energi er varme, som fra jordens indre uafbrudt strømmer ud mod jordoverfladen og opvarmer vandet i undergrundens porøse sandstenslag.

kan ses som en vedvarende energikilde, som er uafhængig af klima- og sæsonudsving i modsætning til vind- og solenergi.

Geotermisk energi bruges tre steder i Danmark: I Thisted, i Margretheholm i København og i Sønderborg.

Ifølge GEUS kan geotermisk energi udnyttes i store byer som København, Aarhus og Aalborg, hvor fjernvarmenettet allerede er etableret. Kilde: Dansk Magisterforening og Ingeniøren.

Grundigt forarbejde vigtigt

En af årsagerne til at geotermi endnu ikke er udbredt i Danmark er ifølge Lars Henrik Nielsen, at der har været store økonomiske risici ved at bore efter den geotermiske energi. Det kan være både teknisk og geologisk udfordrende, og man skal vide, hvor det varme vand befinder sig.

Det grundige forarbejde hæfter også klimamister Lars Chr. Lilleholt (V) sig ved.

- Det afgørende er, at når fjernvarmeværkerne engagerer sig i det, skal de gøre et grundigt forarbejde, så de ikke kommer til at bore forkert. Det kan der være mange omkostninger forbundet med, siger han til DR.

Læs også : 5 grunde til at Danmark er verdens bedste til grøn energi

Ministeren fremhæver en ordning, der kan forsikre værker, som borer efter geotermi i undergrunden, men ikke finder noget.